**Körlevél a**

**Budavári Evangélikus**

**Egyházközség**

**tagjaihoz!**

ikt.sz.: 27/2020/

Kedves Budavári Testvéreink!

**Elsősorban arról szeretnénk bizonyságot tenni, hogy Istenünk a szeretet és az élet Istene.** Tudjuk, hogy semmi nem történhet Isten tudta nélkül és Ő hordoz minket. Ő az Úr, s kezében van az életünk és a holnapunk. A 94. Zsolt 19. verse lehet a mi imádságunk is: ***„Ha megtelik szívem aggodalommal, vigasztalásod felüdíti a lelkemet!”***

Amikor az egész világban gyorsan és egyelőre fékezhetetlenül terjed a vírus-járvány – és hazánkban is vészhelyzetet hirdetett ki a felelősen gondolkodó kormányzat, mi magunk is erre a *felelős gondolkodásra* hívjuk a hitben járó testvéreinket, gyülekezetünk tagjait.

Látjuk, hogy életünk Ura az Isten. És buzgó imádságban rábízzuk a már megbetegedetteket, az értük fáradozó gyógyítókat, a járvány leküzdéséért munkálkodó kutatókat és azokat, akik a társadalom rendjéért felelősséget hordoznak. De azokat is, akik felelőtlenül pánikot keltenek vagy meggondolatlanul viselkednek, hogy jobb belátásra térjenek. Ne szűnjünk meg a buzgó imádkozásban!

A Budavári Gyülekezetünkben az istentiszteleteket most is a szokott rendben tartjuk meg. Várjuk is testvéreinket!

* Felhívjuk azonban a testvérek figyelmét arra, hogy gyülekezetünkben több istentisztelet van! Kérjük, hogy aki teheti, jöjjön a kisebb létszámú alkalmakra – a templomban 9.00-kor és 18.00-kor is van istentisztelet és Budagyöngyén pedig 9.00 órakor tartunk istentiszteletet.
* A délelőtti istentiszteleteken elsősorban bemártással vesszük majd az úrvacsorát, és a lelkész a bemártott ostyát kézbe fogja adni!
* A pax-kézfogás helyett egy gyönyörű, békességért való imádságot fogunk együtt, hangosan elmondani.
* S a kijáratnál pedig csak azzal fogunk kezet, aki nekünk nyújtja a kezét.

A hétköznapi, kis létszámú alkalmainkat is megtartjuk, és a buzdítunk mindenkit, hogy hétköznap is lehet Isten igéjét hallgatni, és közösen imádkozni.

A gyülekezetünk munkatársai mindent megtesznek a templom és a termek tisztaságáért, és a bejáratnál kézfertőtlenítőt is helyezünk el.

Kérjük, hogy aki beteg, vagy a betegség gyanúját hordozza, az elsősorban az otthoni igeolvasásából, s az interneten olvasható vagy éppen hallható igehirdetésekből merítsen lelki erőt!

Nyíljon meg lelkünk annak meglátására, hogy ***„nagy az ereje az igaz ember buzgó könyörgésének!”*** (Jk 5.16.)

Azzal az igével bátorítunk mindenkit arra, hogy hitében meg ne lankadjon, s a félelmei közepette is Istenhez meneküljön, amire a püspökeink is felhívták körlevelükben a figyelmet:

***„Nem a félelem lelkét adta nekünk Isten, hanem az erő, a szeretet és a józanság lelkét!”*** ( 2Tim 1,7.)

Erős vár a mi Istenünk!

Testvéri szeretettel!

|  |  |
| --- | --- |
| Heinczinger Orsolya | Bence Imre |
| gyülekezeti felügyelő | ig. lelkész |

Budapest 2020. március 12.